Guldsmedgade er fredag eftermiddag spærret af, efter dele af taget på en bygning er blæst af som følge af den kraftige vind.

Annonce

AARHUS: Den kraftige blæst giver fredag eftermiddag problemer i Aarhus. Både Østjyllands Politi og Brandvæsen har fået flere henvendelser om løse genstande og tagsten, der er faldet ned fra bygninger. Blandt andet er Guldsmedgade lige nu spærret af efter at dele af et tag er blæst af.

Østjyllands Politi fik en anmeldelse klokken 12.41 om at assistere brandvæsnet med at spærre gaden af, da tagstykker var blæst ned på gaden. - Vi har fået en del henvendelser i forbindelse med blæsten, og det er godt, at folk er opmærksomme og kigger hvor de går, siger Jakob Christiansen, pressemedarbejder ved Østjyllands Politi.

Annonce

Træbjælker på vej

Østjyllands Brandvæsen er stadig i gang i Guldsmedgade klokken 15.15. Tagpappen på bygningen har sluppet og er vippet over tagrykken og ned på vejen. Derfor er gaden spærret af frem til 17.30-tiden fredag, fortæller indsatsleder ved Østjyllands Brandvæsen. - De stumper, der er løse, skal vi have taget ned, og så skal vi have lagt træbjælker på taget, så folk trygt kan gå forbi, siger Morten Holm. Også Hallsti er blevet udstyret med en afspærring og en besked om "nedstyrtningsfare".